हनुमानगढ़ (राजस्थान). ये कहानी है यूपी की राजधानी लखनऊ के चार सगे भाइयों की, जिन पर एक ही धुन सवार थी सबसे अमीर बनना। इसके लिए उन्होंने अपना ज्वैलरी का पुश्तैनी कारोबार छोड़ दिया। एक गैस कंपनी खोल ली। देशभर के 12 राज्यों में डीलर बनाने के नाम पर करोड़ों ठगे। और अब जब पकड़े गए तो भी ठाठ-बाट जारी है। अब उन्हें पुलिस जहां भी ले जाती है पीछे-पीछे उनके नौकर लग्जरी गाड़ियों में चलते हैं। खास बात यह है कि इनके ठाठ का अभी किसी को पता ही नहीं है। भास्कर ने पुलिस अधिकारियों से बात की...
- यह खुलासा तब हुआ जब हाल ही में इन्हें राजस्थान के अलवर से हनुमानगढ़ लाया गया। यहां भास्कर ने पुलिस अधिकारियों से बात की।
- उन्होंने नाम न छापने की शर्त पर बताया कि अमीर बनने के बाद इनके ठाठ ऐसे हो गए हैं कि अब चारों भाइयों को जिस राज्य की पुलिस गिरफ्तार करके ले जाती है।
- एक ऑडी व दो इनोवा में इनके नौकरों की टीम साथ जाती है। इन गाड़ियों में इनके खाने-पीने की हर समान उपलब्ध है। राशन व खाना बनाने के सारे साधन भी इनमें रखे हैं।
- आरोपियों की कोशिश यही रहती है कि गिरफ्तारी के दौरान रास्ते में या थाने में इन्हें बाहर का खाना नहीं खाना पड़े।
ऐसे हुई इस फ्रॉड की शुरुआत
- इस फ्रॉड की शुरुआत तब हुई जब उन्होंने 2011 में गैस कंपनी बनाई थी। इन्होंने राज्यों में पहले गैस डीलर बनाने के नाम पर लोगों से 10-10 लाख रुपए लिए।
- विश्वास पैदा करने के लिए एक साल गैस सप्लाई भी की। फिर गैस सप्लाई और सिलेंडरों की सिक्योरिटी मनी के रूप में 60 से 70 लाख रुपए और ले लिए। सब जगह 668 डीलर बना 2500 करोड़ रुपए इकट्ठे किए।
- फिर अचानक काम बंद कर दिया। देशभर में 2500 करोड़ से ज्यादा की ठगी के मुकदमे दर्ज होने के बाद अब चारों भाई देशभर की जेलों की हवा खा रहे हैं।
- पहले राजस्थान की जयपुर और अलवर पुलिस ने गिरफ्तार किया और अब इसी सप्ताह हनुमानगढ़ पुलिस गिरफ्तार करके लाई है।
- पुलिस अधिकारी बताते हैं, लखनऊ में इंदिरानगर के दलीप कुमार, विजय कुमार, पवन कुमार व राकेश कुमार का ज्वैलरी का कारोबार था।
2011 में कंपनी करवाई रजिस्टर्ड
- चारों का काम बहुत ही नॉर्मल था, लेकिन इच्छा एक ही थी कि वो सबसे अमीर हों। इसके लिए उन्होंने ज्वैलरी का कारोबार बंद किया।
- चारों भाइयों ने 2011 में कंपनी रजिस्टर्ड करवाई। तय किया कि गैस कंपनी खोलेंगे, लेकिन इसके लिए करोड़ों रुपए की जरूरत थी। इसलिए मध्यप्रदेश के मुरैना जिले में बानमौर स्थित प्राची गैस का बाटलिंग प्लांट किराए पर ले लिया।
- इसके साथ ही उन्होंने देशभर में डीलरशिप देनी शुरू कर दी। करोड़ों रुपया इकट्ठा हुआ तो इन्होंने महाराष्ट्र के औरंगाबाद, पंजाब के लुधियाना व राजस्थान के बालोतरा में गैस रिफलिंग प्लांट लगा दिए।
- साथ ही ग्वालियर, चंडीगढ़ व मुंबई में रीजनल ऑफिस खोल लिए।
2013 से 2014 में प्लांट बंद कर गैस सप्लाई बंद की
- यह वो समय था, जब देशभर में गैस सिलेंडरों की भारी किल्लत थी और सर्दियों व शादियों के सीजन में तो लोगों को सिलेंडरों के लिए घंटों कतार में लगना पड़ता था।
- लोग इनकी स्कीमों में आकर फटाफट इनके डीलर बनने लगे। काम चलने लगा तो इन्हीं डीलरों से खाली सिलेंडरों व गैस रिफलिंग की सिक्योरिटी के नाम पर 60 से 70 लाख रुपए और ले लिए।
- इसके बाद 2013 से 2014 में एक-एक कर चारों प्लांट बंद कर गैस सप्लाई बंद कर दी। डीलरों को पहले तो प्लांट में तकनीकी खामी बता झांसे देते रहे, फिर सब बेचकर फरार हो गए।
- डीलरों को ठगी का पता चला तो उन्होंने धोखाधड़ी के मुकदमे दर्ज करवाने शुरू किए। चारों भाइयों के खिलाफ सभी राज्यों में ठगी के मामले दर्ज हो चुके हैं।
hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva